དང་པོ་ནས་བློ་སེང་ལ་སྤེན་ཚེ་ཨ་རིའི་དོན་གཅོད་ལ་འཇོག་འདོད་མེད་ཀྱང་།༧གོང་ས་མཆོག་གི་ཐུགས་རེ་ལྟར་འཇོག་དགོས་བྱུང་བ་དང་།དེས་སྐལ་རྡོར་ཨ་དོན་ནས་ཕྱིར་འཐེན་དགོས་འཁེལ་བས།བློ་སེང་གི་ཡོངས་ཁྱབ་མིན་པའི་ལས་དོན་མང་པོ་ཞིག་སྐལ་རྡོར་ལྟར་ལས་ཀ་སྟབས་བདེ་མིན་པ་ཆགས་ཡོད།དེ་ནི་བློ་སེང་གི་དཀའ་ངལ་ཞིག་རེད།དཀའ་ངལ་དེ་མུ་མཐུད་དེ་གནས་ན་མི་འདོད་པས།སྤེན་ཚེ་དོན་གཅོད་ནས་འགྱུར་བ་གཏང་རྒྱུའི་ཐབས་ལམ་འཚོལ་དགོས།ཐབས་ལམ་ནི་སྤེན་ཚེ་ཨ་ཐུག་སྟེ་དགོངས་པ་ཞུ་འཇུག་རྒྱུ་དེ་རེད།དེར་བརྟེན་བློ་སེང་གིས་དོན་གཅོད་ཀྱིས་ལས་ཀ་བྱེད་དགོས་པ་མང་པོ་ཞིག་དོན་གཅོད་ལ་འབྲེལ་བ་མ་བྱས་པར།རྡ་ས་ནས་སྐལ་རྡོར་དང་ཤེས་རིག་བཀའ་བློན་དངོས་གྲུབ་ཚེ་རིང་༼ད་ལྟའི་དོན་གཅོད༽གཉིས་ཆེད་དུ་ཨ་རི་ལ་མངགས་ཏེ་ལས་དོན་སྒྲུབ་བཅུག་སྟེ།དོན་གཅོད་སྣང་མེད་དུ་བཞག་པ་དང་།དེ་བཞིན་ལས་དོན་མང་པོ་ཞིག་གི་ཐད་བློ་སེང་ལ་བཀའ་འདྲི་ཞུས་ན་འང་ལན་ཏག་ཏག་མ་བརྒྱབ་པ་དང་།གལ་ཆེན་གྱི་ལས་དོན་ཁག་ལ་བློ་སེང་གིས་མཐུན་འགྱུར་གནང་མེད་པ།བློ་སེང་ཡིན་ད་ཡིན།ཐ་ན་བློ་སེང་གི་ཤུགས་རྐྱེན་འོག་ཕྱི་དྲིལ་ལྷན་ཁང་ནས་ཀྱང་མཐུན་འགྱུར་གནང་བ་ཕར་ཟད།ག་གོར་དང་ཡ་ཡོལ་བཤད་པ།སྤེན་ཚེའི་ལས་འཆར་དགོས་ངེས་ཅན་དང་ཕན་ཐོགས་དངོས་སུ་ཡོད་པ་ཁག་ལ་ཁ་གཏད་བཅག་སྟེ།ཨུ་ཐུག་དགོས་པའི་ལས་ཀ་མང་བོ་བྱས་འདུག་ཀྱང་།ད་དུང་སྤེན་ཚེས་ཐབས་མཁས་བསྟུན་མཁས་ཀྱིས་ཟླ་བ་༡༣རིང་ལས་ཀ་བྱེད་ཐུབ་ཡོད་ཅིང་།དེ་ལྟའི་སྒང་ནས་མཐུན་འགྱུར་མ་གནང་བའི་ཁར་ལྡོག་ཕྱོགས་ཀྱི་དཀའ་ངལ་འཕྲད་མིན་ལ་མ་ལྟོས་པར་ལས་དོན་ཁག་འཐུས་ཤོར་མེད་པར་བསྒྲུབས་ཐུབ་ཡོད་པ་འདིས།སྤེན་ཚེའི་སྤྱི་སེམས་དང་འཇོན་ཐང་བསྟན་ཡོད།